
Comunicat de presă
16 octombrie 2026 

Consultări publice care contribuie la conturarea viitorului cooperării transfrontaliere dintre România și Serbia
Programul Interreg IPA România–Serbia a organizat trei reuniuni de consultare publică în România, la Timișoara, Reșița și Drobeta-Turnu Severin, în perioada 13–15 octombrie 2026. Peste 170 de reprezentanți ai autorităților publice, ONG-urilor, structurilor cu responsabilități în domeniul securității la frontieră și al intervenției în situații de urgență, precum și alți actori locali și regionali, s-au reunit pentru a discuta nevoile, provocările și oportunitățile de dezvoltare ale regiunii transfrontaliere în perspectiva perioadei 2028-2034.
Discuțiile s-au concentrat asupra viitorului cooperării transfrontaliere și a modului în care aceasta poate răspunde provocărilor comune și poate genera beneficii concrete pentru comunitățile de pe ambele părți ale frontierei. Participanții și-au exprimat punctele de vedere cu privire la prioritățile cooperării transfrontaliere și au analizat modalități de îmbunătățire a accesului la viitoarele oportunități de finanțare, precum și de consolidare a cooperării dintre instituțiile din România și Serbia.
Aceste reuniuni fac parte dintr-un proces mai amplu de consultare și pregătire a viitorului cadru de finanțare al UE dedicat programelor Interreg. Corelarea opiniilor exprimate în cadrul acestor evenimente cu răspunsurile la chestionarele completate de participanți va contribui la asigurarea faptului că viitoarele inițiative se bazează pe experiența perioadelor anterioare și răspund priorităților esențiale la nivel local și regional.
Procesul de consultare va continua în Serbia, prin reuniuni programate a se organiza în 27 octombrie la Zrenjanin, 28 octombrie la Veliko Gradište și în data de 29 octombrie la Donji Milanovac. Partenerii sârbi vor avea astfel ocazia să își exprime punctele de vedere și să contribuie la identificarea priorităților pentru viitorul cooperării transfrontaliere dintre România și Serbia.

